Nii baihate aina nerelanaa nichaanune rai:
“Canune lenacai oba esine rijijieein neeun.
Charijieein teeinti,
lenacai oba une beraihaca,
ajaanaa naineein.
Caohatiin anasitiin inaana nuune cataaun uhajeein sauhin jaohaca,
caohatiin nujua cutujuaain inaacane coina.
Jana inacaeniha le unene,
temura nainejeein tacaain sauhin jaohaca.
Nii rijijieein techu,
cacoitucue lanaala,
suujua coaraelanaala,
rai suujua letonohacha ichara,
naaonjoain jaoha cureein moconajaaera rene Ofa Cana Coaunera.
Jana quere tonoraain canuhacha icharatei icharate,
jeelai amuritoheriin suujua lararajiaain coroatajanereein Ofa Cana Coaunera.
Inara relaanune jaan Ofa Cana Coaunera aitoonjoan esenetaain,
tonoraain neeichene jaunte,
inae inara suujua culeje Cana Coaunera,
jianacoon neeichene coina.
Coanete jiniiquiin Ofa Cana Coaunera jerenohin ichacaache.
Ainihane,
jelai chujutoroaain cacolane ichana naineriheeiche.
Charijieein teeinti,
nujua caje nebeuha lenacai oba unene,
ojoiin inae inaana nainene.
Nii rijijieein techu cacolane,
jelai caohachaain Ofa Cana Coaunera jerenohi ichana naineneriquiche.
Jana,
jiniiquiin canu aina ichaquichenete laaen esinae Ofa Cana Coaunera jerenohi ichariquicheein.
Chunocoha inara tabanejei,
quere tonoraane jianihanete,
nitajiha cureein caohachanainejeein,
Moconajaaera rene jaorichaain Ofa Cana Coaunerana jaun.
Esinae rauhijiriin quere tonoraain neeichene,
jiaonriha inara relaanune jaan baitequichene.
Chaelai inaraacha latei bajaaichenete,
tereein Ofa Cana Coaunera.
Nere tonoraain,
naitoonjoan beebejeeiche cachaauru rainete,
inara coaraain,
Ofa Cana Coaunera coroaeca cuurureein inara coaaraauru.
Nii banate esinae rauhijiriin quere tonoraera neein neriquicheein.
Cacoelaiha Ofa Cana Coaunerane rijijieeina inara belaihun.
Caa inara belaihanune rijijieein,
inara suujua coaraain cacha belaain neeuche.
Caa caitoonjoan tonoraain ichaain neeichenena,
itolere bana inara belaicheeunni.
Charijieein teeinti caletoaa Ofa Cana Coaunerana jaan tonoraain ichaain nihanune jaun,
canu belaain ne,
nii rijijieein.
Itolereneein raotojoeein rachoojoeein canu aina jiniiquiin neeichene coinana aitoon.
Caa inara belaain nihanune rijijieein,
ita belaain neeuche.
Nitohaneein neeuche,
caa inara rai aitocoaunne rijijieein.
Nainihei chatoanai,
onaa niha natiin coasiin nihacane.
Cana belaichaauru coreniha cana raaje netiha cuhacanetejian,
nenacaaen caohachae,
ichaohin neeuruha canaacha belaihurine jerena caaun.
Inarate quiicha belaaineein neriquicheein,
caa inara letohanune jaan ichaain neeichene.
‘Canu cachaauru’,
narihaunni.
Rauhijiriichana,
‘Canu belaichaauru’,
nareeunni.
Chabana,
‘Naaonjoaainte ichae’,
naain curuaanaacha ichai coitucuhin neniha cachana jaun.
Nii jaunna,
‘Canu belaichaauru’,
naaun inara que.
Carai aitiin caletoaa Ofa najaan coitucueratihanu inara quena jaun,
nainihaaun canu,
‘Canu cachaauru’,
naain irihanu inara quene.
Coatiha inara,
cariin carene uhin niheeichelu.
Canune inara ariin inara raain neeunlu.
Nii jaunna Ofa Cana Coaunera rai arajiin cacha ariin raeraanu que inara letoaaun,
inoaelu netiin neeninu que.
Nitohaneein neeichenete,
chaelai latequichene,
bajaaiche cacorenihane,
tiha cureein Ofa Cana Coaunera”,
nae Cana Coaunera Calaohi Jesoso.
Nii baihate:
“Aonacuchena caa que aite,
raotojoeein jiniiquiin ita belaain neeuche.